มีเพื่อนสาวชาววงในแนะนำให้มาร้านนี้เมื่อเราถามถึงร้านอาหารแนะนำในชะอำ เมื่อแอบมาอ่านรีวิวแล้วก็ต้องช็อคเพราะร้านนี้มีรีวิวในวงในเยอะมากค่ะ เป็นร้านที่ฮ็อทฮิตอะไรเยี่ยงนี้!

สังเวียนซีฟู้ดเป็นร้านอาหารที่ไม่ติดทะเลแต่ก็ไม่ไกลจากทะเลมากค่ะ ร้านอยู่ในซอย มองเห็นเป็นตึกใหญ่สีเขียวเด่นชัด สามารถจอดรถได้บริเวณหน้าร้านเลย ทั้งนี้ร้านมีหลายชั้น หากนั่งชั้นสองจะสามารถมองเห็นทะเลได้ด้วยค่ะ

ในเมนูมีทั้งเซ็ตเมนูให้เลือก โดยมีอาหารเป็นชุดให้เลือกด้วยค่ะ ซึ่งเราคิดว่าสะดวกดีสำหรับการจัดทัวร์หรือมากลุ่มใหญ่ ส่วนเราวันนี้มากันสามคนและอยากกินอะไรแบบเอาแต่ใจตัวเองก็เลยสั่งอาหารตามความอยากมาค่ะ

+ หอยเชลล์อบเนย
นี่เป็น surprise แรกของเราค่ะ ที่จินตนาการคือหอยเชลล์อบเนยเสิร์ฟมาในฝาหอย แต่พอมาถึง ตะลึงตึงตึ๊ง มันเป็นหอยเชลล์ที่เสิร์ฟมาในจานค่ะ ไม่เท่านั้นนะคะ มันมีผักมากมายเรียงรายอยู่ใต้จาน และหอยเป็นหอยที่ผัดกับกระเทียมและโหระพา แต่ก็อร่อยดีค่ะ และเยอะมากกกกกก

+ ผัดยอดฟักแม้ว
อันนี้ไม่ได้ชิมค่ะ แหะๆ 

+ ปลาหมึกผัดไข่เค็ม
ปลาหมึกกรุบกรอบผัดไข่เค็มมารสชาติดีค่ะ

+ ต้มยำทะเลน้ำใส
ต้มยำรสชาติออกไม่ค่อยจัดจ้านสักเท่าไหร่ค่ะ แต่เหล่าทะเลในต้มยำสดดี ทำให้กินได้เรื่อยๆ 

+ หอยตลับผัดฉ่า
เปลือกมันใหญ่มากกกค่ะ แต่พอแกะมาแล้วเนื้อน้อยนิดเดียว แงะกันนานกว่าจะได้เนื้อจนหนำใจ ฮ่าๆ ยังแซวกับเพื่อนเลยว่าหอยที่นางอยากกินนั้นเล๊กเล็ก แต่รสชาติอร่อยค่ะ จัดจ้านดี

+ ปูนึ่ง
ได้ปูมาสี่ตัว สดปานกลางสามตัว และไม่สดเลยหนึ่งตัวค่ะ เนื้อปูที่ไม่สดเลยนี่ออกยุ่ยๆ เริ่มมีกลิ่นแล้วด้วย 

โดยรวมมือนี้จ่ายไป 1,598 บาท (รวมข้าวสวยหนึ่งโถ) อาหารทุกจานจานใหญ่มากกกกก ตอนเข้าไปนั่งทีร้านตอนแรกนั้นยังคุยกันว่าโต๊ะร้านนี้ใหญ่เกินไปสำหรับเราสามคนจริงๆ แต่พออาหารทุกอย่างมาเสิร์ฟครบก็เต็มโต๊ะพอดีค่ะ อาหารเสิร์ฟเร็วสุดๆ เรียกว่าสั่งปุ๊บแทบจะมาปั๊บ สั่งมาปริมาณเท่านี้ควรจะกินห้าคนเป็นอย่างต่ำค่ะ มื้อนี้กว่าจะกินกันหมดก็แทบเดินไม่ได้กันทีเดียว สรุปคือคุ้มค่าน่าลองมากๆ ค่ะ

ปล.ชั้นหนึ่งของร้านเป็นร้านยกพื้นสูง เราเห็นเค้ามีทางลาดให้ด้วยค่ะ ดังนั้นร้านนี้ถ้าพาผู้สูงอายุหรือผู้ที่ใช้วีลแชร์หรือเด็กเล็กมาก็น่าจะสะดวกดีนะคะ